২৮ পয়সায় খেলোয়াড় তৈরির স্বপ্ন! চরম বাজেট সংকট বিদ্যালয়ে

ওয়েব ডেস্ক : ছাত্র-ছাত্রীদের (Students) জন্য চরম বাজেট সংকট বারাণসীর (Varanasi) প্রাথমিক বিদ্যালয় (Primary schools)। বারাণসীর প্রাথমিক বিদ্যালয়গুলিতে পড়াশোনা করেন প্রায় আড়াই লক্ষ ছাত্র-ছাত্রী। তাদের শারীরিক, মানসিক ও বৌদ্ধিক বিকাশের জন্য শিক্ষা দফতরের তরফে খেলা আয়োজন হয়। কিন্তু, সেই খেলাধুলার (Sports) জন্য বাজেট প্রায় অপ্রতুল্য। কারণ গোটা জেলার জন্য বার্ষিক বাজেট বরাদ্দ রয়েছে মাত্র ৭০ হাজার টাকা। হিসাব করলে দেখা যায়, প্রতিটি শিশুর জন্য খেলারধুলার জন্য বাজেট বরাদ্দ রয়েছে মাত্র ২৮ পয়সা!

এদিকে সরকারের তরফে ওই শিশুদের অলিম্পিকের (Olympic) স্বপ্ন দেখানো হলেও, মাঠ পর্যায়ে এত কম বাজেট কার্যত বাধা হয়ে দাঁড়িয়েছে। জেলার ১১৪৪টি প্রাথমিক বিদ্যালয়ের জন্য প্রতি বছর ২৬টি খেলার আয়োজন করা হয়ে থাকে। কিন্তু বাজেটের অভাবে সেই খেলাগুলি প্রায় অচল হয়ে পড়েছে।

আরও খবর : মণিপুরে অসম রাইফেলসের গাড়িতে হামলা! গ্রেফতার ২

সূত্রের খবর, প্রতিবছর সরকারের তরফে থেকে খেলাধুলার জন্য ৬০ থেকে ৭০ হাজার টাকা দেওয়া হয়। তবে এর মধ্যে ক্রীড়া সামগ্রী কেনার বাজেট মাত্র পাঁচ হাজার টাকা। এর ফলে ছাত্র-ছাত্রীরা না পায় জুতো-মজা, না থাকে কোনও ধরণের সুরক্ষার কিট। এমনকি এত কম পরিমাণ অর্থে পাওয়া যায় না খেলার মাঠও। অন্যদিকে লাইফ গার্ড না থাকায় সাঁতার হয় না, সেফগার্ড না থাকায় তায়কোয়ান্দো হয় না, ক্রিকেট ও ফুটবলের মতো বড় খেলাও পড়ে থাকে উপেক্ষিত হয়ে।

এ নিয়ে এক ক্রীড়া শিক্ষক বলেছেন, জেলার ছাত্র-ছাত্রীদের খেলাধুলার জন্য বাজেট ১০ লক্ষ টাকা হলে তবে পরিবর্তন আসতে পারে। এ নিয়ে বেসিক শিক্ষা পরিষদের যুগ্ম সচিব বেদ প্রকাশ রায় বলেছেন, “বেসিক শিক্ষার খেলাধুলার বাজেট বাড়ানোর জন্য ইতিমধ্যেই আলোচনা চলছে। প্রস্তাবও পাঠানো হয়েছে। সরকারের অনুমতি মিললেই বাজেট বৃদ্ধি করা হবে।” তবে প্রশ্ন উঠছে, বছরে মাত্র ২৮ পয়সার বাজেটে আদৌ কোনো দিন অলিম্পিকের জন্য তারকা খেলোয়াড় গড়ে তোলা সম্ভব হবে কি?